Nye ord i dansk 1955 til i dag
Nye ord i dansk 1955 til i dag (NOiD) er en digital ordbog over moderne dansk. Den beskriver tilvæksten i det danske ordforråd fra 1955 til i dag og opdateres løbende med nye opslagsord. Ordbogen redigeres af Dansk Sprognævn og ligger tidsmæssigt i forlængelse af Ordbog over det danske Sprog.
NOiD udkom oprindelig i bogform i 1999 under titlen Nye Ord. Ordbog over nye ord i dansk 1955-1998 med Pia Jarvad (f. 1946) som forfatter. Den blev gjort digitalt tilgængelig i 2007.
NOiD medtager ikke blot nye ord i sproget, men også nye betydninger af gamle ord, nye grammatiske konstruktioner og nye udtryk og vendinger, som er blevet almindelige siden 1955. I ordbogen er der oplysninger om ordenes betydning, brug, oprindelse og tidligst registrerede forekomst, og alle ord er illustreret med citater fra fx aviser, blade og bøger.